text: 侯應琛，字獻之，號晉陽，河南開封府杞縣人。明朝政治人物。生平.其父侯於趙官平陽時，夢庭樹白華盛開而生應琛，故又號晉陽。其長髯修軀，望之偉然。性穎異，於書無所不讀。最善古文辭，自童子試至選貢，皆第一。萬曆三十一年登癸丑科進士，授寧晉縣知縣，地多盜，有曹畏者劫掠暴橫，應琛計擒之，群盜屏息。升鎮江府同知，治瓜步，擢南京兵部職方司員外郎，遷武庫郎中，出為真定府知府，立社衡文，造士成就者甚多。崇禎二年己巳，京師戒嚴，乃下令儲糧食，簡器械，民賴以安。俄為忌者所中，罷歸卒。先是魏璫焰方張，聞應琛文名，欲籠絡之，託一當事致書道意，且雲魏公需茶，有佳者相遺，督撫可得也。答曰：吾不敢汙青史，使吾子孫不得論古也。且吾能為此，寧困今日哉！陽為不解，當事慚而去。家族.父侯於趙，嘉靖四十四年進士，官至山西巡撫，天啟二年追贈都察院右都御史。弟侯應瑜，字珮之，杞縣人，萬曆二十八年庚子舉人，丁未署固始教諭，累遷泰安州知州，庚申報最，遷浙江嚴州郡丞，改濟南郡丞，仍管泰安州事，次年遇妖黨徐鴻儒倡亂，應瑜規畫捍禦，以大義激發人心，賊聞有備引去。又有劉三才者，聚眾謀不軌，應瑜立斬渠魁，餘皆解散。時鄰邑焚戮甚慘，惟泰安一州稱安堵焉。升刑部員外，癸亥遷本部郎中，應詔上封事，語多指斥宦官，出為鄖陽知府，當事以考功法中之，三月解綬罷歸。崇禎初，起知廣東德慶州，未行而卒，年六十，祀鄉賢。從弟侯應璘，字中尹，萬曆三十七年舉人，尤工二王書法。侯應玠，字錫之。侯應璉，字器之。侯應璋，字本之。侯應瓚，字釐之。俱監生。
metadata: erhwenkuo/wikipedia-zhtw
metadata: 侯應琛
metadata: https://zh.wikipedia.org/wiki?curid=7506121